Allen den, die disen pͥef an sehent, lesent oder hoͤrent lesen ✳ nu und hie nach ewklich, ✳ tuͦn kunt und vˀgich ich, Wernher Glusing, schultheizz ze Brugg, ✳ das ich an der hochgeborn̄, durlùchtigen fùrstinnͤ frown Agnesen von Oͤsterˀ,
wilnt kuniginnͤ ze Ungˀn, minˀ gnedigen frowen, statt ze gerichte sazz ze Brugg an offennem markte, ✳ und kamen da fùr mich und fùr offen gerichte ✳ die erbeˀn, bescheiden lùte ✳ frow Anna, hˀn Johansen von Trostbˀg witwe, ✳
mit irm pruͦdˀ und wissenthaftem vogte Jacob Tyen, purgˀ Zùrich, ✳ Ruͦdolf und Hans von Trostbˀg, des vorgedachten hˀn Johansen von Trostbˀg und der selbn̄ frown Annen beidˀ eliche sune, ✳ mit hˀn Ruͦdolfen von Trostbˀg, rittˀe,
won si noch nicht zuͦ iren tagen komen waren, ✳ irem rechten und erblichem vogte, zuͦ einem teile, ✳ und der erber, bescheiden ✳ Friderich ze Nidrost, ✳ ✳ schafnˀ und fùrweser der ewirdigen, geystlichen frowen, ✳ ✳ der ebtissinnͤ un des
conventes ze Kunigsvelt, Sant Claren ordens, gelegen in Costenzˀ bystuͦm, ✳ zuͦ dem andˀn teile, ✳ und offenten un̄ vˀjahen da vor mir und vor offennē gerichte ✳ die vorgeschribn̄ frow Anna von Trostbˀg mit Jacob dem Tyen, irm vogte, ✳ Ruͦdolf
und Johans von Trostbˀg, gepruͦdˀe, ire elichen sùne, ✳ mit hnˀ Ruͦdolfen von Trostbgˀ, irm rechtem vogte, ✳ fùr sich und fùr alle ir erben, ✳ das sù alle einhelklich, willeklich und gern ✳ und durch kuntliche notùrft ✳ un̄ durch mˀen schaden ze
wendende ✳ und nach rate und wissende ir beider frùnden verkoͧffet und ze koͧffennͤ geben hettin ✳ den vorgeschriben erwirdigen un̄ geystlichen frowen, ✳ ✳ der ebtissinnͤ und ✳ ✳ dem convent ze Kunigsvelt, und allen iren nachkomen dise nachgegeschribn̄ guͤtˀ, gelegen in dem banne ze Byrmenstorf, ✳ mit twingen, mit bennen, ✳ mit hoͤlzˀn, mit velden ✳ und sunderlich mit allen rechten und zuͦgehoͤrden, ✳ so von rechte un̄ von gewonheit dar zuͦ gehorte, ✳ als si die, ✳ die vorgen̄̄
frow Anna von Trostberg in pfandes wise un̄ rechte, ✳ und abˀ die egen̄̄ Ruͦdolf un̄ Johans von Trostbˀg, ire elichen sùne, in lehens wise un̄ rechte von minē gnedigen hˀren, ✳ ✳ den hˀtzogen von Oͤsterˀ, gehebt un̄ har bracht hant, an geverde,
umb zweihundert und vier
un̄
sechzig guldin, vollen swˀer un̄ guͦtˀ Florenz̄ gewichte, ✳ dero si nach ir aller vergichte und sage von der vorgen̄̄ ebtissinnͤ un̄ ✳ ✳ dem convent ze Kunigsvelt bar enphangen hetten un̄ gewˀt wˀen ✳ un̄ daz si dieselben
guldin in iren pessˀn nutz und noturft bekert und bewendet hettent. ✳ und sint ditz die verkouften guͤtˀ, ✳ twing un̄ bênne, ✳ gericht und alle recht ùber diseselbn̄ guͤtˀ ze Byrmenstorf: ✳ den hof, den man nenmet des Tetwilers Hof, den jetz
buwet die Ersamin, der giltet eins jares zehen mùt kˀnen, ✳ sechs mùt habˀn, ✳ ein swin, sol gelten zehen schilling Zovingˀ mùnse, ✳ fùnfzig eyˀ un̄ drù huͤnr, ✳ und der andˀn zweyˀ jaren ✳ jetwedˀs jares zehen mùt rogg₎, ✳ sechs mùt habern,
ein swin, sol gelten zehen schilling, fùnfzig eyˀ un̄ drù huͤnr. ✳ und einen hof, heisset des Swaben Hof, ✳ der giltet jeͣrlich sechthalben mùt kˀnen, ✳ sechs mùt habˀn, ✳ ein swin, sol gelten fùnf schilling, ✳ einen mùt gersten, ✳ einen halben mùt
bonan, ✳ einen halben mùt erwsen, ✳ fùnfzig eyer, zwei huͤnr. ✳ und baten mich ze erfarnde mit urteile un̄ rechtˀ erkantnuzzͤ ✳ die egeschribn̄ frow Anna von Trostbgˀ mit irm vogte Jacob Tyen un̄ mit ir vorsprechen, ✳ wie si sich entzihē
solte un̄ moͤchte alles des rechten, fordˀung un̄ ansprach, ✳ so si aldˀ ir erbn̄ habn̄ moͤchten oder solten ✳ von des pfand schillings wegen, un̄ aller andˀ rechtung, so si hette zuͦ den vorgeschribn̄ guͤtˀn, twingen un̄ bennen, ✳ nach ir prief sag,
die si dar ùber hatte, ✳ dieselben pͥef ✳ ouch hinnanthin ab und tod unvˀfanklich gentzlich sin sùllent. ✳ und abˀ Ruͦdolf und Johans von Trostbgˀ, hnˀ Joh̄, seligen, sùne von Trostbgˀ, mit hnˀ Ruͦdolfen von Trostbgˀ, irm vogt, ouch mit
irm vorspechen, ✳ wie si sich entzihen und abe tuͦn solten und ouch moͤchten ✳ der lehenschaft und aller rechten, ✳ so si aldˀ ire erbn̄ zuͦ den obgeschribn̄ guͤtˀn, die ir lehen waren mit aller zuͦ gehoͤrde von minen hˀren von Oͤsterˀ,
mit allen rechten un̄ zuͦ gehorden ✳ un̄ mit allen nùtzen, so si darzuͦ gehebt hetten ✳ oder habn̄ solten alder habn̄ moͤchten, ✳ und si aber die also gentzlich zuͦ den egenemten ✳ ✳ der ebtissinnͤ un̄ des conventes ze Kunigsvelt handē
pringen, ✳ geben ✳ un̄ schaffen moͤchten ✳ und wie si sich ouch dar zuͦ derselbn̄ vˀkoͧften guͤtˀn mit allen rechten un̄ zuͦ gehoͤrden ✳ entzsetzen, entwichen ✳ und von aller gewer un̄ besitzung komen un̄ etwichen solten un̄ moͤchten
nach rechte, ✳ das es ✳ ✳ der ebtissinnͤ un̄ ✳ ✳ dem convent ze Kunigsfelt an dem koͧfe und an den guͤtˀ aller nutzlichest und aller notùrftigest wˀe, ✳ und also, das es nu und hie nach ewklich pillich un̄ von rechte wol kraft und
hantfesti haben solte un̄ moͤchte. ✳ do fragte ich, der vorgen̄̄ schulth̄ und richtˀ, urteilde umbe, ✳ do wart erteilt und bekennet mit gesamnotˀ, einhelklichˀ urteilde und urfrage, ✳ das die egenante frow Anna von Trostbgˀ
mit irm vogte Jacob Tyen ✳ ire recht und den pfantzschatz, so si hatte zuͦ den obgeschribn̄ guͤtˀn, mit allen zuͦ gehoͤrden ✳ an min hand von des gerichtes wegen ✳ uf gebn̄ solte, ✳ und abˀ die vorgeschribn̄ Ruͦdolf un̄ Johans von
Trostbgˀ mit hˀn Ruͦdolfen von Trostbgˀ, irm vogte, die lehenschaft un̄ alle ire rechtunge der selbn̄ guͤtˀ un̄ zuͦ gehoͤrden ✳ minˀ herschaft von Oͤsterˀ an min hand ✳ uf senden und von des gerichtes wegen entzihen un̄ uf gebn̄
solten, ✳ und ich si dennͤ also von des gerichtes und des rechten wegen ✳ dem vorgeschribn̄ Fridrich ze Nydrost, in dem namen, ✳ statt, ✳ wegen ✳ un̄ handen ✳ der ebtissinnͤ un̄ des conventes wegen ze Kunigsvelt, ✳ antwrten, vˀtigen
un̄ geben moͤchte un̄ ouch solte und ich si der vorgeschribn̄ guͤtˀ mit allˀ zuͦ gehoͤrde un̄ rechten, si sin genemmet odˀ ungenēmet, in nutzlich un̄ ruͦwlich gewˀ setzē un̄ lassen solte, ✳ und wo das also beschehe un̄ vollfuͤret
wurde, ✳ das es denne nu un̄ hernach ewklich pillich un̄ von rechte ✳ wol kraft, ✳ blibnust, ✳ recht, macht ✳ un̄ handfeste habn̄ solte un̄ mochte. ✳ und also nam ich, der vorgen̄̄ schultheizz, ✳ uf ✳ von der egeschribn̄ frown Annē
von Trostbˀg un̄ Jacob̄ Tyen, ir vogt, den pfantschatz und alle die rechten, ✳ so si hatte zuͦ den vorgeschribn̄ guͤtˀn, ✳ und nam ouch uf von den dikgenanten Ruͦdolfen un̄ Johansen von Trostbˀg un̄ von irm vogte, hˀn Ruͦdolfē
von Trostberg, die lehenschaft un̄ alle die rechten, so si hatten odˀ habn̄ moͤchten zuͦ denselbn̄ guͤtˀn, ✳ in dem namen, als da vor, ✳ und prachte, vˀtigte die ✳ und satze in gantze un̄ ruͦwlich gewˀ un̄ recht ✳ den obgegeschribn̄ Fridrichen ze Nidrost, ✳ zuͦ wegen, ✳ handen ✳ un̄ stat ✳ ✳ der ebtissinnͤ un̄ des conventz wegen ze Kunigsvelt un̄ ir nachkomen, ✳ der vorgeschribn̄ guͤter mit twingen, mit bennen, ✳ mit gerichten, ✳ hoͤlzˀn,
gevilden un̄ welden, ✳ akkˀn, matten, ✳ hofstetten, ✳ hùsˀn, schùren, ✳ poͧngarten un̄ garten, ✳ wegen un̄ stegen, ✳ ingangen un̄ usgangen, ✳ wazzˀn un̄ wazzˀ rù̄sen ✳ un̄ gemeinlich mit allen funden un̄ unfunden, ✳ genantē
un̄ ungenanten ✳ nùtzen un̄ rechten, ✳ friheyten un̄ gewonheiten un̄ aller ehafti, ✳ so dheines weges dar zuͦ gehoͤrent. ✳ die obgeschribn̄ frow Anna von Trostbgˀ mit irm vogt Jacob Tyen, ✳ Ruͦdolf un̄ Johans von
Trostbgˀ mit hˀn Ruͦdolfen von Trostbgˀ, irm vogte, ✳ lopten und verjahen vor mir un̄ vor offennē gerichte ✳ fùr sich un̄ fùr alle ire erbn̄, ✳ ditz koͧffes wˀ ze sinde nach rechte ✳ un̄ in steͣte ze habende ✳ un̄ niemˀ
da widˀ ze tuͦnde, wedˀ heymlich noch offenlich, ✳ mit in selbˀ noch mit andˀn lùten, ✳ un̄ ouch niemann ze gehelde, der da widˀ tuͦn wolte, ✳ und entzigen sich darumb helfe un̄ rates aller geystlichˀ un̄ weltlichˀ
richtˀ, ✳ rechten ✳ un̄ gerichten, ✳ fryheiten un̄ gewonheiten ✳ der stetten un̄ des landes, ✳ da mitte si hie widˀ in dheinen wege jemˀ getuͦn moͤchten, ✳ un̄ widˀ seiten ouch do dar umbe ✳ dem rechten, ✳ da mitte man
vˀserten ✳ un̄ entwerten lùten ze helfe kunt ✳ un̄ widˀ in ir gewˀ setzet, ✳ un̄ ouch dem rechten, ✳ das da spricht, gemein verzihung vˀvahe nicht, es ge dennͤ ein gesundˀte vor. ✳ si vˀzigen sich ouch wissentlich
solichˀ uszùg, da mit si odˀ ir erbn̄ her nach komen un̄ sprechen moͤchten, ✳ das si ditz koͧffes betwungē wˀen ✳ odˀ ùbˀ den halbn̄ teil des rechten wˀdes dar an betrogen wˀen ✳ oder das si des guͦtes nicht gar
gewtˀ wˀen, ✳ und aller andˀ listen un̄ fùnden, ✳ da mit si in dem namen, als da vor, ✳ disen koͧf jemˀ vˀirren, ✳ vˀendˀen, ✳ bekrenken un̄ widˀruͤffen moͤchten ✳ alleklich odˀ bi teilen, ane alle geverde. ✳ und dar ùber
zuͦ einem waren, ✳ vesten, ✳ offennem ✳ und ewigem urkùnde ✳ und von beiden teillen, ✳ der verkouften ✳ und der koͧften, vlizziger bette willen, ✳ und won es ouch
vor
mir und vor offennem gerichte erteillet und bekent wart, ✳ han
ich, der obgen̄̄ Wernher Glusing, schultheis ze Brugg, min insigel ✳ von des gerichtes wegen gehenket an disen prief. ✳ ich, der vorgenant Jacob Tye, vergihe ouch mit disem prief, ✳ das die dikgenante frowe
Anna von Trostbgˀ, min swestˀ, dero rechtˀ, wissenthaftˀ vogt ich bin, ✳ alle die vorgeschriben stukch und sachen ✳ getan und volfuret hat recht und redlich ✳ mit minem rat, ✳ gunst und guͦten willen, ✳ und dar umb,
so han ich ouch fùr ùns ✳ un̄ fùr unser beider erben min eygen insigel gehenket an disen prief. ✳ ich, der egeschribn̄ Ruͦdolf von Trostberg, rittˀ, ✳ tuͦn kunt und vˀgihe einˀ warheit alles des, so vor an disem prief
geschribn̄ stat, ✳ und dar umb, so han ich fùr mich ✳ und fùr mine vettˀn Ruͦdolfen und Johansen von Trostbˀg, der vogt ich bin, ✳ won si noch nicht zuͦ iren tagen komen sint, ✳ un̄ fùr unser erbn̄ ✳ min eygen insigel ouch gehenket an disen prief. ✳ hie bi waren und sint gezùge: ✳ her Egbrecht von Mùlinon, rittˀ, ✳ Gerung von Vilmaringen, ✳ Heinrich Vinseler, ✳ Cuͦnrat Lango, Johans Stuͤlli, ✳ Johans Tegervelt und Heinrˀ Huͦbˀ, purgˀe ze
Brugg, ✳ und ander erbˀe lùte vil. ✳ ditz beschach ✳ und wart diser brief geben ze Brugg in Ergoͤwͤ an dem nechsten samstag vor sant Barnabe ✳ tag, des heylgen zwelfpotten, ✳ nach Cristi geburt tusent drùhundˀt
jar ✳ und dar nach in dem vier und sechzigostem jare. ✳